Period: Old Babylonian
Genre: Literary
Transliteration:
<SURFACE>
lu₂-kiŋ₂-gi₄-a ag-ga dumu en-me-barag-ge₄-si-ke₄
kiš{ki}ta {d}gilgameš₂ unug{ki}še₃ mu-un-ši-re₇-eš
{d}gilgameš₂ igi ab-ba iri{ki}na-še₃
inim ba-an-ŋar inim i₃-kiŋ₂-kiŋ₂-e
tul₂ til-le-da tul₂ kalam til-til-le-da
tul₂ niŋ₂ ban₃-da kalam til-til-le-da
tul₂ burudₓ(U)-da eš₂ la₂ til-til-le-da
e₂ kiš{ki}še₃ gu₂ nam-ba-an-ŋa₂-ŋa₂-an-de₃-en {ŋiš}tukul nam-ba-an-sag₃-ge-en-de₃-en ga-am₃-ma-sag₃-ge-en-de₃-en
unken ŋar-ra ab-ba iri-na-ka
{d}gilgameš₂ mu-na-ni-ib-gi₄-gi₄
tul₂ til-le-da tul₂ kalam til-til-le-da
tul₂ niŋ₂ ban₃-da kalam til-til-le-da
tul₂ burudₓ(U)-da eš₂ la₂ til-til-le-da
e₂ kiš{ki}še₃ gu₂ ga-am₃-ŋa₂-ŋa₂-an-de₃-en {ŋiš}tukul nam-ba-sag₃-ge-en-de₃-en gu₂ nam-ba-ŋa₂-ŋa₂-an-de₃-en...ga-am₃-ma-sag₃-ge-en-de₃-en
{d}gilgameš₂ en kul-aba₄{ki}a-ke₄
{d}inana-ra nir-ŋal₂-la-e
inim ab-ba iri-na-ke₄ šag₄-še₃ nu-mu-na-gid₂
2(diš)-kam-ma-še₃ {d}gilgameš₂ igi ŋuruš iri{ki}na-še₃ en kul-aba{ki}a-ke₄
inim ba-an-ŋar inim i₃-kiŋ₂-kiŋ₂-e
tul₂ til-le-da tul₂ kalam til-til-le-da
tul₂ niŋ₂ ban₃-da kalam til-til-le-da
tul₂ burudₓ(U)-da eš₂ la₂ til-til-le-da
e₂ kiš{ki}še₃ gu₂ nam-ba-an-ŋar-re-en-ze₂-en {ŋiš}tukul nam-ba-an-sag₃-ge-en-ze₂-en gu₂...{ŋiš}tukul ga-am₃-ma-sag₃-ge-en-de₃-en
unken ŋar-ra ŋuruš iri{ki}na-ka {d}gilgameš₂ mu-na-ni-ib-gi₄-gi₄
gub-gub-bu-de₃ tuš-tuš-u₃-de₃
dumu lugal-la da ri-e-de₃
zib₂ anše dab₅-dab₅-be₂-e-de₃
a-ba zi-bi mu-un-tuku-e-še
e₂ kiš{ki}še₃ gu₂ nam-ba-an-ŋar-re-en-ze₂-en {ŋiš}tukul nam-ba-an-sag₃-ge-en-de₃-en
unug{ki} ŋiš-kiŋ₂-ti diŋir-re-e-ne-ke₄
e₂-an-na e₂ an-ta ed₃-de₃
diŋir gal-gal-e-ne me-dim₂-bi ba-an-ak-eš-am₃
bad₃ gal bad₃ an-ne₂ ki us₂-sa muru₉ ki us₂-sa-a-ba
ki-tuš mah an-ne₂ ŋar-ra-ni ŋar-ra-a-ba
saŋ mu-e-sig₁₀ za-e lugal ur-saŋ-bi
saŋ lum-lum nun an-ne₂ ki aŋ₂
du-a-ni-ta a-gin₇ ni₂ ba-an-te
erin₂-bi al-tur a-ga-bi-ta al-bir-re
lu₂-be₂-ne igi nu-mu-un-da-ru-gu₂-uš
ud-bi-a {d}gilgameš₂ en kul-aba₄{ki}ke₄
inim ŋuruš iri-na-še₃ šag₄-ga-ni an-hul₂ ur₅-ra-ni ba-an-zalag
šubur-a-ni en-ki-du₁₀-ra gu₃ mu-na-de₂-e
ne-eš₂ {ŋiš}šu-kar₂ a₂ me₃ sa he₂-em-mi-gi₄
{ŋiš}tukul me₃ a₂-zu-še₃ he₂-em-mi-gi₄
ni₂ gal me-lem₄-ma he₂-em-dim₂-dim₂-e
e-ne du-a-ni-ta ni₂ gal-ŋu₁₀ he₂-eb-šu₂
dim₂-ma-ni he₂-suh₃ ŋalga-a-ni he₂-bir-re
ud nu <unk> am₃ ud nu <unk> am₃
ag-ga dumu en-me-barag-ge₄-si-ke₄ unug{ki} zag-ga ba-an-dab₅-be₂-eš
unug{ki}ga dim₂-ma-bi ba-an-suh₃
{d}gilgameš₂ en kul-aba{ki}ke₄
ur-saŋ-be₂-ne-er gu₃ mu-ne-de₂-e
ur-saŋ-ŋu₁₀-ne igi mu-un-suh-suh-u₃-ne saŋ₅-saŋ₅-en-ze₂-en
šag₄ tuku he₂-en-zi-zi-i ag-ga-še₃ ga-an-ši-ŋen ga-an-gi₄
<unk> <unk> tur-ra lu₂-saŋ-lugal-a-ni
lugal-a-ni-ir za₃-mi₂ mu-un-na-ab-be₂
ŋe₂₆-e ag-ga-še₃ ga-an-ši-ŋen lugal-ŋu₁₀ ga-na-gud-gu₄-ud
dim₂-ma-ni he₂-suh₃ ŋalga-a-ni he₂-bir-re
<unk> <unk> tur-ra abul-la ba-ra-e₃
<unk> <unk> tur-ra abul-la ed₂-da-ni
kan₄ abul-la-ka mu-ni-in-dab₅-be₂-eš
<unk> <unk> tur-ra sukud-ra₂-ni mu-ni-in-gum-gum-ne
igi ag-ga-še₃ mu-ni-in-te
ag-ga-še₃ gu₃ mu-na-de₂-e
inim-ma-ni nu-un-til zabar-dab₅ unug{ki}ga-ke₄ bad₃-še₃ im-me-ed₃-de₃
bad₃-da gu₂-na im-ma-an-la₂
ag-ga igi im-ma-ni-in-du₈
<unk> <unk> tur-re gu₃ mu-na-de₂-e
arad₂ lu₂ še lugal-zu-u₃
lu₂ še lugal-ŋu₁₀ in-nu
lu₂ še lugal-ŋu₁₀ he₂-me-a
saŋ-ki huš-a-ni he₂-me-a
igi alim-ma-ka-ni he₂-me-a
sun₄ {na₄}za-gin₃-na-ka-a-ni he₂-me-a
šu-si sag₉-ga-ni he₂-me-a
šar₂-ra la-ba-an-šub-bu-uš šar₂-ra la-ba-an-zig₃-ge-eš
šar₂-ra sahar-ra la-ba-an-da-šar₂-re-eš
kur-kur du₃-a-bi la-ba-an-da-šu₂-a
ka ma-da-ka sahar-ra la-ba-da-an-si
si {ŋiš}ma₂-gur₈-ra-ka la-ba-ra-an-kud
ag-ga lugal kiš{ki}a šag₄ erin₂-na-ka-ni šaŋa-a la-ba-ni-in-ak
mu-ni-ib-ra-ra-ne mu-ni-ib-sag₃-sag₃-ge-ne
<unk> <unk> tur-re sukud-ra₂-ni mu-ni-in-gum-gum-ne
eŋer zabar-dab₅ unug{ki}ga-ke₄ {d}gilgameš₂ bad₃-še₃ im-me-ed₃-de₃
ab-ba di₄-di₄-la₂ kul-aba₄{ki}a-ke₄ me-lem₄ bi₂-ib-šu₂-šu₂
ŋuruš unug{ki}ga-ke₄ {ŋiš}tukul me₃ a₂-ne-ne bi₂-in-si
{ŋiš}ig abul-la-ka sila-ba bi₂-in-gub
en-ki-du₁₀ abul-la dili ba-ra-e₃
{d}gilgameš₂ bad₃-da gu₂-na im-ma-an-la₂
igi bar-re-da-ni ag-ga igi ba-ni-in-du₈
arad₂ lu₂ še lugal-zu-u₃
lu₂ še lugal-ŋu₁₀ i₃-me-a
bi₂-in-dug₄-ga-gin₇-nam
šar₂-ra ba-an-šub-bu-uš šar₂-ra ba-an-zig₃-ge-eš
šar₂-ra sahar-ra ba-an-da-šar₂-re-eš
kur-kur du₃-a-bi ba-an-da-šu₂-am₃
ka ma-da-ka sahar-ra ba-da-an-si
si {ŋiš}ma₂-gur₈-ra-ke₄ ba-ra-an-kud
ag-ga lugal kiš{ki}a šag₄ erin₂-na-ka-ni šaŋa-a ba-ni-in-ak
ŋuruš unug{ki}ga-ke₄ erin₂-bi...<unk>...<unk>...
{d}gilgameš₂ en kul-aba₄{ki}ke₄
ag-ga-a gu₃ mu-na-de₂-e...sa₂ mu-na-ni-ib-be₂
ag-ga ugula-ŋu₁₀ ag-ga nu-banda₃-ŋu₁₀
...ensi₂-ŋu₁₀ ag-ga šagina-ŋu₁₀
ag-ga šagina erin₂-na-ŋu₁₀
ag-ga zi ma-an-šum₂ ag-ga nam-til₃ ma-an-šum₂
ag-ga lu₂-kar-ra ur₂-ra bi₂-in-tum₂-mu
ag-ga mušen kar-ra še bi₂-ib-si-si
unug{ki} ŋiš-kiŋ₂-ti diŋir-re-e-ne-ke₄
bad₃ gal bad₃ an-ne₂ ki us₂-sa muru₉ ki us₂-sa-a-ba
ki-tuš mah an-ne₂ ŋar-ra-ni...
saŋ mu-sig₁₀ za-e lugal ur-saŋ-bi šu-ŋu₁₀ im-mi-ib-gi₄
saŋ lum-lum nun an-ne₂ ki aŋ₂
igi {d}utu-še₃ šu ud-bi-ta e-ra-an-gi₄
ag-ga kiš{ki}še₃ šu ba-ni-in-ba ba-ni-in-bar
{d}gilgameš₂ en kul-aba₄{ki}a-ke₄
za₃-mi₂-zu dug₃-ga-am₃

Cuneiform:
<SURFACE>
𒇽𒆥𒄄𒀀𒀝𒂵𒌉𒂗𒈨𒁈𒄄𒋛𒆤
𒆧𒆠𒋫𒀭𒄑𒉋𒂵𒎌𒀕𒆠𒂠𒈬𒌧𒅆𒁻𒌍
𒀭𒄑𒉋𒂵𒎌𒅆𒀊𒁀𒌷𒆠𒈾𒂠
𒅗𒁀𒀭𒃻𒅗𒉌𒆥𒆥𒂊
𒇥𒌀𒇷𒁕𒇥𒌧𒌀𒌀𒇷𒁕
𒇥𒃻𒌉𒁕𒌧𒌀𒌀𒇷𒁕
𒇥𒌋𒁕𒂠𒇲𒌀𒌀𒇷𒁕
𒂍𒆧𒆠𒂠𒄘𒉆𒁀𒀭𒂷𒂷𒀭𒉈𒂗𒄑𒆪𒉆𒁀𒀭𒉺𒄀𒂗𒉈𒂗𒂵𒀀𒀭𒈠𒉺𒄀𒂗𒉈𒂗
𒌺𒃻𒊏𒀊𒁀𒌷𒈾𒅗
𒀭𒄑𒉋𒂵𒎌𒈬𒈾𒉌𒅁𒄄𒄄
𒇥𒌀𒇷𒁕𒇥𒌧𒌀𒌀𒇷𒁕
𒇥𒃻𒌉𒁕𒌧𒌀𒌀𒇷𒁕
𒇥𒌋𒁕𒂠𒇲𒌀𒌀𒇷𒁕
𒂍𒆧𒆠𒂠𒄘𒂵𒀀𒀭𒂷𒂷𒀭𒉈𒂗𒄑𒆪𒉆𒁀𒉺𒄀𒂗𒉈𒂗𒄘𒉆𒁀𒂷𒂷𒀭𒉈𒂗...𒂵𒀀𒀭𒈠𒉺𒄀𒂗𒉈𒂗
𒀭𒄑𒉋𒂵𒎌𒂗𒆰𒀕𒆠𒀀𒆤
𒀭𒈹𒊏𒉪𒅅𒆷𒂊
𒅗𒀊𒁀𒌷𒈾𒆤𒊮𒂠𒉡𒈬𒈾𒁍
𒈫𒄰𒈠𒂠𒀭𒄑𒉋𒂵𒎌𒅆𒄨𒌷𒆠𒈾𒂠𒂗𒆰𒀊𒆠𒀀𒆤
𒅗𒁀𒀭𒃻𒅗𒉌𒆥𒆥𒂊
𒇥𒌀𒇷𒁕𒇥𒌧𒌀𒌀𒇷𒁕
𒇥𒃻𒌉𒁕𒌧𒌀𒌀𒇷𒁕
𒇥𒌋𒁕𒂠𒇲𒌀𒌀𒇷𒁕
𒂍𒆧𒆠𒂠𒄘𒉆𒁀𒀭𒃻𒊑𒂗𒍢𒂗𒄑𒆪𒉆𒁀𒀭𒉺𒄀𒂗𒍢𒂗𒄘...𒄑𒆪𒂵𒀀𒀭𒈠𒉺𒄀𒂗𒉈𒂗
𒌺𒃻𒊏𒄨𒌷𒆠𒈾𒅗𒀭𒄑𒉋𒂵𒎌𒈬𒈾𒉌𒅁𒄄𒄄
𒁺𒁺𒁍𒉈𒆪𒆪𒅇𒉈
𒌉𒈗𒆷𒁕𒊑𒂊𒉈
𒍨𒀲𒆪𒆪𒁉𒂊𒉈
𒀀𒁀𒍣𒁉𒈬𒌧𒌇𒂊𒊺
𒂍𒆧𒆠𒂠𒄘𒉆𒁀𒀭𒃻𒊑𒂗𒍢𒂗𒄑𒆪𒉆𒁀𒀭𒉺𒄀𒂗𒉈𒂗
𒀕𒆠𒄑𒆥𒋾𒀭𒊑𒂊𒉈𒆤
𒂍𒀭𒈾𒂍𒀭𒋫𒇯𒁺𒉈
𒀭𒃲𒃲𒂊𒉈𒈨𒁶𒁉𒁀𒀭𒀝𒌍𒀀𒀭
𒂦𒃲𒂦𒀭𒉌𒆠𒍑𒊓𒅎𒂂𒆠𒍑𒊓𒀀𒁀
𒆠𒆪𒈤𒀭𒉌𒃻𒊏𒉌𒃻𒊏𒀀𒁀
𒊕𒈬𒂊𒋧𒍝𒂊𒈗𒌨𒊕𒁉
𒊕𒈝𒈝𒉣𒀭𒉌𒆠𒉘
𒁺𒀀𒉌𒋫𒀀𒁶𒉎𒁀𒀭𒋼
𒂟𒁉𒀠𒌉𒀀𒂵𒁉𒋫𒀠𒄵𒊑
𒇽𒁉𒉈𒅆𒉡𒈬𒌧𒁕𒊒𒄘𒍑
𒌓𒁉𒀀𒀭𒄑𒉋𒂵𒎌𒂗𒆰𒀕𒆠𒆤
𒅗𒄨𒌷𒈾𒂠𒊮𒂵𒉌𒀭𒄾𒄯𒊏𒉌𒁀𒀭𒌓
𒋚𒀀𒉌𒂗𒆠𒄭𒊏𒅗𒈬𒈾𒌤𒂊
𒉈𒂠𒄑𒋗𒃸𒀉𒀞𒊓𒃶𒅎𒈪𒄄
𒄑𒆪𒀞𒀉𒍪𒂠𒃶𒅎𒈪𒄄
𒉎𒃲𒈨𒉈𒈠𒃶𒅎𒁶𒁶𒂊
𒂊𒉈𒁺𒀀𒉌𒋫𒉎𒃲𒈬𒃶𒅁𒋙
𒁶𒈠𒉌𒃶𒄗𒃌𒀀𒉌𒃶𒄵𒊑
𒌓𒉡<unk>𒀀𒀭𒌓𒉡<unk>𒀀𒀭
𒀝𒂵𒌉𒂗𒈨𒁈𒄄𒋛𒆤𒀕𒆠𒍠𒂵𒁀𒀭𒆪𒁉𒌍
𒀕𒆠𒂵𒁶𒈠𒁉𒁀𒀭𒄗
𒀭𒄑𒉋𒂵𒎌𒂗𒆰𒀊𒆠𒆤
𒌨𒊕𒁉𒉈𒅕𒅗𒈬𒉈𒌤𒂊
𒌨𒊕𒈬𒉈𒅆𒈬𒌧𒈽𒈽𒅇𒉈𒉠𒉠𒂗𒍢𒂗
𒊮𒌇𒃶𒂗𒍣𒍣𒄿𒀝𒂵𒂠𒂵𒀭𒅆𒁺𒂵𒀭𒄄
<unk><unk>𒌉𒊏𒇽𒊕𒈗𒀀𒉌
𒈗𒀀𒉌𒅕𒍠𒊩𒈬𒌧𒈾𒀊𒁉
𒂷𒂊𒀝𒂵𒂠𒂵𒀭𒅆𒁺𒈗𒈬𒂵𒈾𒄞𒄞𒌓
𒁶𒈠𒉌𒃶𒄗𒃌𒀀𒉌𒃶𒄵𒊑
<unk><unk>𒌉𒊏𒆍𒃲𒆷𒁀𒊏𒌓𒁺
<unk><unk>𒌉𒊏𒆍𒃲𒆷𒌓𒁺𒁕𒉌
𒆍𒆍𒃲𒆷𒅗𒈬𒉌𒅔𒆪𒁉𒌍
<unk><unk>𒌉𒊏𒃴𒁺𒉌𒈬𒉌𒅔𒄣𒄣𒉈
𒅆𒀝𒂵𒂠𒈬𒉌𒅔𒋼
𒀝𒂵𒂠𒅗𒈬𒈾𒌤𒂊
𒅗𒈠𒉌𒉡𒌧𒌀𒌓𒅗𒁇𒆪𒀕𒆠𒂵𒆤𒂦𒂠𒅎𒈨𒇯𒁺𒉈
𒂦𒁕𒄘𒈾𒅎𒈠𒀭𒇲
𒀝𒂵𒅆𒅎𒈠𒉌𒅔𒂃
<unk><unk>𒌉𒊑𒅗𒈬𒈾𒌤𒂊
𒀵𒇽𒊺𒈗𒍪𒅇
𒇽𒊺𒈗𒈬𒅔𒉡
𒇽𒊺𒈗𒈬𒃶𒈨𒀀
𒊕𒆠𒍽𒀀𒉌𒃶𒈨𒀀
𒅆𒄋𒈠𒅗𒉌𒃶𒈨𒀀
𒅾𒎎𒍝𒆳𒈾𒅗𒀀𒉌𒃶𒈨𒀀
𒋗𒋛𒊷𒂵𒉌𒃶𒈨𒀀
𒊹𒊏𒆷𒁀𒀭𒊒𒁍𒍑𒊹𒊏𒆷𒁀𒀭𒍣𒄀𒌍
𒊹𒊏𒅖𒊏𒆷𒁀𒀭𒁕𒊹𒊑𒌍
𒆳𒆳𒆕𒀀𒁉𒆷𒁀𒀭𒁕𒋙𒀀
𒅗𒈠𒁕𒅗𒅖𒊏𒆷𒁀𒁕𒀭𒋛
𒋛𒄑𒈣𒋽𒊏𒅗𒆷𒁀𒊏𒀭𒋻
𒀝𒂵𒈗𒆧𒆠𒀀𒊮𒂟𒈾𒅗𒉌𒈂𒀀𒆷𒁀𒉌𒅔𒀝
𒈬𒉌𒅁𒊏𒊏𒉈𒈬𒉌𒅁𒉺𒉺𒄀𒉈
<unk><unk>𒌉𒊑𒃴𒁺𒉌𒈬𒉌𒅔𒄣𒄣𒉈
𒂕𒌓𒅗𒁇𒆪𒀕𒆠𒂵𒆤𒀭𒄑𒉋𒂵𒎌𒂦𒂠𒅎𒈨𒇯𒁺𒉈
𒀊𒁀𒌉𒌉𒇲𒆰𒀕𒆠𒀀𒆤𒈨𒉈𒉈𒅁𒋙𒋙
𒄨𒀕𒆠𒂵𒆤𒄑𒆪𒀞𒀉𒉈𒉈𒉈𒅔𒋛
𒄑𒅅𒆍𒃲𒆷𒅗𒋻𒁀𒉈𒅔𒁺
𒂗𒆠𒄭𒆍𒃲𒆷𒀸𒁀𒊏𒌓𒁺
𒀭𒄑𒉋𒂵𒎌𒂦𒁕𒄘𒈾𒅎𒈠𒀭𒇲
𒅆𒁇𒊑𒁕𒉌𒀝𒂵𒅆𒁀𒉌𒅔𒂃
𒀵𒇽𒊺𒈗𒍪𒅇
𒇽𒊺𒈗𒈬𒉌𒈨𒀀
𒉈𒅔𒅗𒂵𒁶𒉆
𒊹𒊏𒁀𒀭𒊒𒁍𒍑𒊹𒊏𒁀𒀭𒍣𒄀𒌍
𒊹𒊏𒅖𒊏𒁀𒀭𒁕𒊹𒊑𒌍
𒆳𒆳𒆕𒀀𒁉𒁀𒀭𒁕𒋙𒀀𒀭
𒅗𒈠𒁕𒅗𒅖𒊏𒁀𒁕𒀭𒋛
𒋛𒄑𒈣𒋽𒊏𒆤𒁀𒊏𒀭𒋻
𒀝𒂵𒈗𒆧𒆠𒀀𒊮𒂟𒈾𒅗𒉌𒈂𒀀𒁀𒉌𒅔𒀝
𒄨𒀕𒆠𒂵𒆤𒂟𒁉...<unk>...<unk>...
𒀭𒄑𒉋𒂵𒎌𒂗𒆰𒀕𒆠𒆤
𒀝𒂵𒀀𒅗𒈬𒈾𒌤𒂊...𒁲𒈬𒈾𒉌𒅁𒁉
𒀝𒂵𒉺𒈬𒀝𒂵𒉡𒌉𒈬
...𒉺𒋼𒋛𒈬𒀝𒂵𒄊𒀴𒈬
𒀝𒂵𒄊𒀴𒂟𒈾𒈬
𒀝𒂵𒍣𒈠𒀭𒋧𒀝𒂵𒉆𒋾𒈠𒀭𒋧
𒀝𒂵𒇽𒋼𒀀𒊏𒌫𒊏𒉈𒅔𒁺𒈬
𒀝𒂵𒄷𒋼𒀀𒊏𒊺𒉈𒅁𒋛𒋛
𒀕𒆠𒄑𒆥𒋾𒀭𒊑𒂊𒉈𒆤
𒂦𒃲𒂦𒀭𒉌𒆠𒍑𒊓𒅎𒂂𒆠𒍑𒊓𒀀𒁀
𒆠𒆪𒈤𒀭𒉌𒃻𒊏𒉌...
𒊕𒈬𒋧𒍝𒂊𒈗𒌨𒊕𒁉𒋗𒈬𒅎𒈪𒅁𒄄
𒊕𒈝𒈝𒉣𒀭𒉌𒆠𒉘
𒅆𒀭𒌓𒂠𒋗𒌓𒁉𒋫𒂊𒊏𒀭𒄄
𒀝𒂵𒆧𒆠𒂠𒋗𒁀𒉌𒅔𒁀𒁀𒉌𒅔𒁇
𒀭𒄑𒉋𒂵𒎌𒂗𒆰𒀕𒆠𒀀𒆤
𒍠𒊩𒍪𒄭𒂵𒀀𒀭